**დანართი №1**

დამტკიცებულია

სსიპ – შოთა რუსთაველის საქართველოს ეროვნული სამეცნიერო

ფონდის გენერალური დირექტორის

2023 წლის 31 იანვრის №8 ბრძანებით

**სსიპ - უმაღლესი საგანმანათლებლო დაწესებულებების დამოუკიდებელი სამეცნიერო-კვლევითი ერთეულების მატერიალურ ტექნიკური ბაზის განახლების ხელშეწყობის**

**კონკურსის პირობები**

**მუხლი 1. ზოგადი დებულებები**

1. სსიპ - უმაღლესი საგანმანათლებლო დაწესებულებების დამოუკიდებელი სამეცნიერო-კვლევითი ერთეულების მატერიალურ ტექნიკური ბაზის განახლების ხელშეწყობის კონკურსის მიზანია საქართველოს განათლებისა და მეცნიერების სამინისტროს (შემდგომში - სამინისტრო) მმართველობის სფეროში მოქმედი სსიპ - უმაღლესი საგანმანათლებლო დაწესებულებების (სსიპ - ივანე ჯავახიშვილის სახელობის თბილისის სახელმწიფო უნივერსიტეტი, სსიპ - საქართველოს ტექნიკური უნივერსიტეტი, სსიპ - ილიას სახელმწიფო უნივერსიტეტი, სსიპ - თბილისის სახელმწიფო სამედიცინო უნივერსიტეტი), მათი მმართველობის სფეროში შემავალი დამოუკიდებელი სამეცნიერო კვლევითი ერთეულების აღჭურვა თანამედროვე სამეცნიერო-კვლევითი აპარატურით, სამეცნიერო კვლევებისათვის საჭირო კომპიუტერული პროგრამებით, კომპიუტერული ტექნიკით, საჭირო მასალებით, სათანადო ლიტერატურის შეძენის და არსებული სამეცნიერო-კვლევითი აპარატურის ფუნქციური გაუმჯობესების ან/და სათადარიგო ნაწილების შესყიდვისათვის, აუცილებელი სახსრებით უზრუნველყოფა.

2. კონკურსი ფინანსდება საქართველოს სახელმწიფო ბიუჯეტიდან და მის ადმინისტრირებას ახორციელებს საჯარო სამართლის იურიდიული პირი - შოთა რუსთაველის საქართველოს ეროვნული სამეცნიერო ფონდი (შემდგომში – ფონდი) საქართველოს განათლებისა და მეცნიერების მინისტრის მოადგილის 2022 წლის 29 დეკემბრის №1675911 ბრძანებით დამტკიცებული სამეცნიერო კვლევების ხელშეწყობის პროგრამის მე-3 ქვეპროგრამისა და ფონდის გენერალური დირექტორის ამ ბრძანებით განსაზღვრული წესების შესაბამისად.

3. დაფინანსების მოპოვება შესაძლებელია მხოლოდ ღია კონკურსის წესით.

**მუხლი 2. კონკურსში მონაწილე სუბიექტები და მონაწილეობის პირობები**

1. დაფინანსების მოსაპოვებლად კონკურსში განაცხადის წარდგენა შეუძლიათ სამინისტროს სისტემაში შემავალ სსიპ - უმაღლეს საგანმანათლებლო დაწესებულებებს, მათ შემადგენლობაში შემავალი დამოუკიდებელი სამეცნიერო კვლევითი ერთეულებისათვის საქართველოს განათლებისა და მეცნიერების მინისტრის მოადგილის 2022 წლის 29 დეკემბრის №1675911 ბრძანებით დამტკიცებული პროგრამის მე-3 ქვეპროგრამის „სსიპ - უმაღლესი საგანმანათლებლო დაწესებულებების დამოუკიდებელი სამეცნიერო-კვლევითი ერთეულების მატერიალურ ტექნიკური ბაზის განახლების ხელშეწყობის ქვეპროგრამა“ მე-4 მუხლის მე-8 პუნქტის შესაბამისად.

2. საკონკურსო განაცხადის (პროექტის) საკონკურსოდ წარმოდგენისა და დაფინანსების მიღების უფლება აქვს სამინისტროს სისტემაში შემავალ სსიპ - უმაღლეს საგანმანათლებლო დაწესებულების (სსიპ ივანე ჯავახიშვილის სახელობის თბილისის სახელმწიფო უნივერსიტეტი, სსიპ საქართველოს ტექნიკური უნივერსიტეტი, სსიპ თბილისის სახელმწიფო სამედიცინო უნივერსიტეტი, სსიპ - ილიას სახელმწიფო უნივერსიტეტი) რექტორს/ადმინისტრაციის ხელმძღვანელს/კანცლერს/ უფლებამოსილ პირს.

3. პროექტს უნდა ჰყავდეს **პროექტის ხელმძღვანელი** - საქართველოს განათლებისა და მეცნიერების მინისტრის მოადგილის 2022 წლის 29 დეკემბრის №1675911 ბრძანებით დამტკიცებული პროგრამის მე-3 ქვეპროგრამის მე-4 მუხლის მე-8 პუნქტით განსაზღვრული დამოუკიდებელი სამეცნიერო კვლევითი ერთეულის დირექტორი/დირექტორის მოადგილე.

4. **თითოეული დამოუკიდებელი სამეცნიერო კვლევითი ერთეულისათვის შესაძლებელია ერთი, ორი ან სამი პროექტის წარმოდგენა** საკონკურსოდ საქართველოს განათლებისა და მეცნიერების მინისტრის მოადგილის 2022 წლის 29 დეკემბრის №1675911 ბრძანებით დამტკიცებული ქვეპროგრამის მე-4 მუხლის მე-6 პუნქტით დადგენილი წესების დაცვით.

**მუხლი 3. ძირითადი ფინანსური მოთხოვნები**

1. საკონკურსო განაცხადის (პროექტის) კონკურსზე წარმოდგენა და დაფინანსების მოპოვება შესაძლებელია საქართველოს განათლებისა და მეცნიერების მინისტრის მოადგილის 2022 წლის 29 დეკემბრის № 1675911 ბრძანებით დამტკიცებული პროგრამის მე-3 ქვეპროგრამის მე-4 მუხლის მე-4 პუნქტით განსაზღვრულ ლოტებში, რომლებსაც მიენიჭა შემდეგი კოდები:

**I ლოტი** განსაკუთრებულად პრიორიტეტული კვლევებისათვის საჭირო დანადგარები, აპარატურა, ხელსაწყოები, ინსტრუმენტები და მათი ცალკეული ნაწილები (150,000.00 და მეტი ლარის ღირებულების);

**II ლოტი** ძვირადღირებული სამეცნიერო დანადგარები და აღჭურვილობა (100,000.00-დან 149,999.00-მდე ლარის ღირებულების);

**III ლოტი** სამეცნიერო დანადგარები და აღჭურვილობა, სამეცნიერო ბიბლიოთეკის ფონდის შევსება, უცხოური ელექტრონული ლიტერატურის ბაზებზე წვდომა (მაქსიმუმ 99,999.00 ლარის ღირებულებს);

**IV ლოტი** რეაქტივები, რეაგენტები, ლაბორატორიული და საექსპერიმენტო სახარჯი მასალები (არაუმეტეს 25,000.00 ლარის ღირებულების);

**V ლოტი** კომპიუტერები, პროგრამული უზრუნველყოფა, საბიბლიოთეკო ქსელისათვის საჭირო ელექტრონული ბაზები, სკანერები, ფოტო-ვიდეო გადაღებისათვის საჭირო ტექნიკა, სხვა კომპიუტერული აპარატურა და აქსესუარები (არაუმეტეს 15,000.00 ლარის ღირებულების);

**VI ლოტი** ლიტერატურის შეძენა, თარგმნა, საავტორო უფლების მოპოვებასთან დაკავშირებული ხარჯები (არაუმეტეს 10,000.00 ლარის ღირებულების).

2. კონკურსზე წარმოდგენილი თითოეული განაცხადისათვის (პროექტისათვის) ფონდიდან მოთხოვნილი თანხა უნდა შეესაბამებოდეს დასახელებული ლოტის ბიუჯეტის ლიმიტს.

3. ხარჯები, რომლებიც უკავშირდებატრან­­სპორ­ტირებას, მონტაჟს, ხელსაწყოს სრულყოფილი ექსპლუატაციის სწავლებას, რემონტს, დაზღვევას, საბაჟო გადასახადს, სა­გარანტიო ან/და საბანკო მომსახურებას (საჭიროების შემთხვევაში) გათვალისწინებული უნდა იყოს შესაბამისი ლოტის ბიუჯეტის ლიმიტის ფარგლებში.

4. ფონდი არ ანაზღაურებს პროექტის მომზადებისა და წარდგენისათვის გაწეულ ხარჯებს.

**მუხლი 4. საკონკურსო დოკუმენტაცია**

1. კონკურსში მონაწილეობის მსურველებმა უნდა წარმოადგინონ საკონკურსო განაცხად(ებ)ი (პროექტ(ებ)ი) ლოტების შესაბამისად. თითოეული ლოტისათვის საპროექტო განაცხადი შედგება შემდეგი დოკუმენტებისაგან:

ა) კრებსითი ინფორმაცია პროექტის შესახებ (დანართი №2 - ნიმუში, ივსება GMUS-ში პროექტის რეგისტრაციის დროს);

ბ) საპროექტო წინადადება (დანართი №3, იტვირთება GMUS - ში PDF დოკუმენტის სახით);

გ) პროექტის ბიუჯეტი (დანართი №4 - ნიმუში, ივსება GMUS-ში პროექტის რეგისტრაციის დროს არჩეული ლოტის შესაბამისად);

დ) პროექტის წარმომდგენი იურიდიული პირის „განცხადება კონკურსში მონაწილეობის შესახებ“ (ნიმუში - დანართი №5, გენერირდება GMUS-დან) დამოწმებული შესაბამისი ხელმოწერებითა და ბეჭდით.

2. კონკურსში გამარჯვების შემთხვევაში დაფინანსების მიმღებმა ფონდის კანცელარიაში უნდა წარმოადგინოს:

ა) დაფინანსებული ორგანიზაციის (უმაღლესი საგანმანათლებლო დაწესებულების) სახაზინო ანგარიშის რეკვიზიტები, რომელზეც გამარჯვების შემთხვევაში ჩაირიცხება დაფინანსების თანხა და ცნობა, რომ აღნიშნულ ანგარიშზე არ დაირიცხება სარგებელი;

ბ) ცნობა იმის შესახებ, რომ ორგანიზაციას (უმაღლეს საგანმანათლებლო დაწესებულებას) არ გააჩნია დავალიანება სახელმწიფო ბიუჯეტის წინაშე;

3. საკონკურსო დოკუმენტაცია წარმოდგენილი უნდა იყოს ქართულ ენაზე ფონდის გენერალური დირექტორის ამ ბრძანებით დამტკიცებული წესების, ფორმებისა და ვადების დაცვით.

4. პროექტის სრულყოფილად წარმოდგენასა და ინფორმაციის სიზუსტეზე პასუხისმგებელია პროექტის ხელმძღვანელი.

**მუხლი 5. კონკურსზე რეგისტრაციის წესი**

1. კონკურსში პროექტის რეგისტრაცია ხორციელდება ორ ეტაპად:

ა) პროექტის ელექტრონული რეგისტრაცია – 2023 წლის 31 იანვრიდან 20 თებერვლის 16:00 საათამდე;

ბ) პროექტის ფონდის კანცელარიაში რეგისტრაცია – 2023 წლის 24 თებერვლის 16:00 საათამდე.

2. პროექტის ელექტრონული რეგისტრაციისათვის სავალდებულოა ფონდის გრანტების მართვის ერთიან სისტემაში (GMUS-ში) დარეგისტრირებულნი იყვნენ პროექტში ჩართული იურიდიული და ფიზიკური პირები:

ა) საკონკურსო განაცხადის წარმდგენი უმაღლესი საგანმანათლებლო დაწესებულება რეგისტრირდება GMUS-ის „ორგანიზაციის პროფილში“;

ბ) პროექტის ხელმძღვანელი რეგისტრირდება GMUS-ის „მეცნიერის პროფილში“.

3. პროექტის ელექტრონული რეგისტრაცია გულისხმობს კონკურსის პირობების მე-4 მუხლის პირველი პუნქტის „ა“, „ბ“ და „გ“ ქვეპუნქტებით გათვალისწინებული ინფორმაციის შევსებასა და მოთხოვნილი დოკუმენტაციის ატვირთვას GMUS-ის შესაბამის ველებში თითოეული ლოტისათვის.

4. სავალდებულოა თითოეული დამოუკიდებელი სამეცნიერო კვლევითი ერთეულის მიერ წარმოსადგენი განაცხადისათვის რიგითი ნომრის მინიჭება (1, 2, 3).

5. ფონდის კანცელარიაში რეგისტრაციის ეტაპი გულისხმობს კონკურსში მონაწილეობის შესახებ განცხადების წარმოდგენას ფონდის კანცელარიაში.

6. საკონკურსოდ განიხილება მხოლოდ ის პროექტი, რომელსაც დადგენილი ვადებისა და წესების დაცვით გავლილი აქვს ელექტრონული რეგისტრაცია და ფონდის კანცელარიაში წარმოდგენილი აქვს შესაბამისად დამოწმებული „განცხადება კონკურსში მონაწილეობის შესახებ.“

**მუხლი 6. კონკურსის ადმინისტრირება**

1. კონკურსის ადმინისტრირების ეტაპებია:

ა) კონკურსის გამოცხადება დადგენილი წესით;

ბ) პროექტების ელექტრონული რეგისტრაცია;

გ) ფონდის კანცელარიაში კონკურსში მონაწილეობის შესახებ განცხადების წარდგენა;

დ) კონკურსის პირობებთან შესაბამისობის დადგენის მიზნით საკონკურსოდ წარმოდგენილი განაცხადების ტექნიკურ ექსპერტიზა, ხარვეზის დადგენა და ხარვეზის გამოსწორების ვადის განსაზღვრა;

ე) კონკურსის პირობების დაცვით წარმოდგენილი პროექტების შეფასება ფონდის გენერალური დირექტორის ინდივიდუალური ადმინისტრაციულ-სამართლებრივი აქტით დამტკიცებული საკონკურსო კომისიის მიერ;

ვ) საკონკურსო კომისიისგან მიღებული შეფასებების საფუძველზე შერჩეული დასაფინანსებელი პროექტების გენერალური დირექტორთან წარდგენა დასამტკიცებლად;

ზ) დასაფინანსებლად შერჩეული პროექტების გენერალური დირექტორის მიერ დამტკიცება და კონკურსის შედეგების გამოქვეყნება;

თ) ხელშეკრულებების გაფორმება.

2. რეგისტრირებული პროექტების კონკურსის მიზნებისათვის დადგენილ მოთხოვნებთან შესაბამისობის შემოწმების მიზნით ფონდი ჩაატარებს წარმოდგენილი დოკუმენტაციის ტექნიკურ ექსპერტიზას, დაადგენს ხარვეზს და იმოქმედებს კანონის შესაბამისად.

**მუხლი 7. პროექტების შეფასება**

კონკურსში მონაწილე განაცხადების (პროექტების) შეფასება ხორციელდება საქართველოს განათლებისა და მეცნიერების მინისტრის მოადგილის 2022 წლის 29 დეკემბრის №1675911 ბრძანებით დამტკიცებული პროგრამის მე-3 ქვეპროგრამის მე-4 მუხლის მე-10, მე-11, მე-12, მე-13 და მე-14 პუნქტებით დადგენილი წესების დაცვით.

**მუხლი 8. დაფინანსების ხელშეკრულება**

1. ფონდის გენერალური დირექტორის მიერ გამარჯვებული პროექტების დამტკიცების შემდეგ ფონდი უზრუნველყოფს ხელშეკრულების გაფორმებას დაფინასებულ უმაღლეს საგანმანათლებლო დაწესებულებებთან და პროექტის ბენეფიციარ დამოუკიდებელ სამეცნიერო-კვლევითი ერთეულების ხელმძღვანელებთან.

2. ხელშეკრულება გაფორმდება იმ სუბიექტებთან, რომლებიც წარმოადგენენ „კონკურსის პირობების“ მე-4 მუხლის მე-2 პუნქტით გათვალისწინებულ დოკუმენტებს.

3. ხელშეკრულებაში დეტალურად გაიწერება ურთიერთვალდებულებათა პირობები.

4. ხელშეკრულების გაფორმების შემდეგ პროექტის დაფინანსება გადაირიცხება უმაღლესი საგანამანათლებლო დაწესებულების სახაზინო ანგარიშზე ავანსის სახით ერთ ტრანშად ხელშეკრულების გაფორმებიდან არაუგვიანეს 10 კალენდარული დღის ვადაში.

**მუხლი 9. პროექტის შესრულების მონიტორინგი**

1. ფონდი განახორციელებს დაფინანსებული პროექტების შესრულების მონიტორინგს, რაც ითვალისწინებს დაფინანსებული პროექტის ხელშეკრულებით გათვალისწინებული ვალდებულებების შესრულების კონტროლს.

2. მონიტორინგი გულისხმობს ხელშეკრულების ფარგლებში ფონდის მიერ გადარიცხული თანხების ხარჯვის შესაბამისობის დადგენას ამავე ხელშეკრულებით გათვალისწინებულ ბიუჯეტთან.

3. მონიტორინგის განხორციელების წესი განისაზღვრება შესაბამისი ხელშეკრულებით.

4. ხელშეკრულებით გათვალისწინებული ვალდებულებების შესრულებისას პროექტის ბიუჯეტის ძირითად ხარჯვით კატეგორიებს შორის და ქვეკატეგორიებს შორის თანხის გადანაწილების ცვლილება და შესყიდვების რაოდენობის ცვლილება არ საჭიროებს ფონდთან შეთანხმებას, თუ აღნიშნული ცვლილება არ გულისხმობს ახალი ქვეკატეგორიის დამატებას ან/და რომელიმე შესყიდვის ანულირებას.

5. სხვა სახის ცვლილების თაობაზე მოთხოვნა შეთანხმებული უნდა იყოს ფონდთან. სავალდებულოა, რომ ცვლილებები დაკავშირებული იყოს პროექტით გათვალისწინებულ მიზნებსა და ამოცანების შესრულებასთან და არ გულისხმობდეს პროექტით გათვალისწინებული ბიუჯეტის ჯამური ოდენობის ზრდას.

6. დაფინანსების მიმღები ვალდებულია პროექტის განხორციელების დასასრულს ფონდში წარმოადგინოს ანგარიში დამტკიცებული ფორმის შესაბამისად.

7. ანგარიშის განხილვისას პროექტით გათვალისწინებული ვალდებულებების შეუსრულებლობის შემთხვევაში დაფინანსების მიმღებს განესაზღვრება ხარვეზის გამოსწორების გონივრული ვადა.

8. პროექტი ჩაითვლება დასრულებულად, მას შემდეგ რაც დაფინანსებული პროექტისათვის ავანსად გადარიცხულ ტრანშზე პროექტის დახურვის მომენტში ფონდში წარდგენილია ანგარიში, ფონდის მიერ შედგენილია შესაბამისი განხილვის აქტი და მხარეთა შორის გაფორმებულია შედარების აქტი.